Jagelonski univerzitet

Jagelonski univerzitet (poljski: Uniwersytet Jagielloński; latinski: Universitas Iagellonica Cracoviensis) je javni, istraživački univerzitet u Krakovu, Poljska. Historija Osnovan 1364. godine od strane Kazimira III Velikog, Jagelonski univerzitet predstavlja najstariji univerzitet u Poljskoj, drugi najstariji univerzitet u Srednjoj Evropi i jedan od najstarijih postojećih univerziteta na svijetu. Među značajnim bivšim studentima ovog univerziteta su astronom Nikola Kopernik, pjesnik Jan Kochanowski, poljski kralj Jan III Sobieski, hemičar Karol Olszewski, antropolog Bronisław Malinowski i predsjednik Poljske Andrzej Duda. Među značajnim studentima Univerziteta koji nisu stekli diplome bili su i nobelovci Ivo Andrić i Wisława Szymborska, kao i književnik Stanisław Lem. Karol Wojtyla (papa Ivan Pavao II) upisao se na Jagelonski univerzitet 1938. godine kako bi studirao poljske studije, ali ubrzo je njegovo studiranje prekinuto zbog početka Drugog svjetskog rata. Prema informacijama iz akademske 2020/2021. godine, univerzitet broji 35.517 studenata (uključujući i 2153 doktoranta). Više od polovine studentskog tijela čine žene. Na Jagelonskom univerzitetu su zaposlena 3942 člana nastavnog kadra. Univerzitet se sastoji od 166 smjerova i 16 fakulteta, uključujući humanističke, pravne, prirodne i društvene nauke, kao i medicinu. Nastava se izvodi na poljskom jeziku, sa izuzetkom programa koji pružaju nastavu na engleskom ili njemačkom jeziku. Kampus Jagelonskog univerziteta nalazi se u centru grada Krakova. Univerzitetska biblioteka jedna je od najvećih u Poljskoj i u njoj se nalazi niz srednjovjekovnih spisa i dijela, uključujući i Kopernikov De revolutionibus orbium coelestium. Zbog svoje istorije, Jagelonski univerzitet se tradicionalno smatra najuglednijom poljskom visokoškolskom institucijom, što se jednako odražava i na međunarodnim rang listama. Shodno tome, godine 2020, Akademska ljestvica svjetskih univerziteta (ARWU) smjestila je ovaj univerzitet u raspon grupe univerziteta između 401. i 500. širom svijeta. Međunarodna partnerstva Jagelonski univerzitet član je Coimbra grupe, kao i Europaeuma. Pored toga, održava akademsko partnerstvo sa Univerzitetom u Heidelbergu, najstarijim njemačkim univerzitetom. Zapravo, postoje uske veze između Heidelbergove i Krakovske pravne škole. U saradnji sa univerzitetom u Heidelbergu i univerzitetom Johannes Gutenberg u Mainzu, Jagelonski unvierzitet nudi specijalizacije iz njemačkog prava. Kada se radi o engleskom govornom području, Jagelonski univerzitet ima međunarodna partnerstva sa Univerzitetom u Cambridgeu, Univerzitetom u Melburnu, Univerzitetom u Čikagu, Univerzitetom u Kaliforniji u Los Angelesu i Londonskom školom ekonomije i političkih nauka (LSE). U francuskom govornom području partneri Jagelonskom univerzitetu su Sorbona i Univerzitet Montpellier. Postoje i drugi međunarodni sporazumi o saradnji sklopljeni sa Karlovim univerzitetom u Pragu, Univerzitetom u Beču, Univerzitetom u Tokiju, Državnim univerzitetom Sankt Peterburg, Tehničkim univerzitetom u Minhenu i Slobodnim univerzitetom u Berlinu. Studentska udruženja Godine 1851. na univerzitetu je osnovano prvo studentsko udruženje naučnog karaktera. Trenutno na Jagelonskom univerzitetu postoji preko 70 studentskih naučnih udruženja. Obično za cilj imaju promociju naučnih dostignuća studenata organizovanjem predavanja, naučnih ekskurzija i međunarodnih studentskih konferencija. Poznati studenti i diplomanti Ivo Andrić Nikola Kopernik Karol Olszewski Bronisław Malinowski Stanisław Lem Wisława Szymborska kralj Jan III. Sobjeski Karol Wojtyła (Ivan Pavao II) Andrzej Duda Kasimir Felix Badeni Reference Vanjski linkovi Službeni sajt